Café Parasollen har i årevis sørget for trygge rammer og billig mad til Aalborgs misbrugere, hjemløse og andre udsatte. Den præstation blev fredag hædret i forbindelse med det årlige arrangement Frivillig Fredag, som hylder de frivilliges indsats i hele landet. Her overrakte Dansk Folkehjælp prisen som Årets Folkehjælper i Nordjylland til de frivillige på værestedet. - Det er dejligt, at der er nogen, uden for huset, der værdsætter, hvad der bliver gjort. Det gør ikke den store forskel personligt, fordi jeg kommer af daglig glæde og ikke kun på grund af prisen, men det er dejligt at få et lille skulderklap, siger Niels Jacobsen, der er frivillig på Café Parasollen. Frivillig Fredag bliver fejret rundt omkring i hele landet og sætter fokus på de mange frivillige, der holder vigtige foreninger og institutioner i live.

Opsummering:
I forbindelse med det årlige arrangement Frivillig Fredag modtog Café Parasollen i Aalborg prisen som Årets Folkehjælper i Nordjylland.